Vlada je na današnjoj sjednici donijela odluku kojom se obvezuje prihvatiti do 550 državljana zemalja izvan EU ili osoba bez državljanstva, što je odgovor na zahtjeve Italije da se teret humanitarne krize, odnosno prihvata izbjeglica koje u Italiju dolaze brodovima raspodjeli na sve članice Unije.

Ova odluka Vlade posljedica je odluke Vijeća EU kojom se od država članica očekuje da do kraja srpnja donesu program premještanja i preseljenja izbjeglica.

Prva točka dnevnog reda bio je nacrt prijedloga zakona o zaštiti od nasilja u obitelji.

- Uveli smo puno širu mogućnost udaljenja nasilnika iz obitelji i prije pokretanja sudskog postupka. To se može napraviti odmah, prije postupka - rekao je ministar pravosuđa Orsat Miljenić. Propisuje se i obvezno saslušanje žrtve, čime bi se, rekao je Miljenić, možda spriječili nedavni slučajevi u kojima su muškarci ubili supruge. Miljenić je rekao da trebamo djelovati preventivno i odgajati djecu da ne budu nasilnici.

Usvojen je i prijedlog odluke o proglašenju projekta LNG terminal, izgradnje prihvatnog terminala za ukapljeni prirodni plin na otoku Krku, strateškim investicijskim projektom Republike Hrvatske.

>>U Hrvatsku bi trebalo doći oko 200 izbjeglica iz Sirije?

>>Predlažem da primimo izbjeglice, ne unatoč, nego baš zato što smo prošli rat